SISTE: Den væpna aksjonen er avsluttet.

Politiet har siden klokken like før klokken 13.00 leita etter en mann med en knivlignende gjenstand ved sykehuset.

– Aksjonen er avblåst, bekrefter operasjonsleder ved Sør-Vest politidistrikt, Olaug Bjørnsen, til NRK.

NRKs reporter på stedet forteller at politiet pakker sakene og drar fra sykehuset.

– Vi har ikke gjort noen nye observasjoner av mannen. Politiet har gjennomsøkt hele sykehuset, sier Bjørnsen videre.

Politiets innsatsleder Ola Vigesdal Oftedal på stedet ble intervjuet om hendelsen like før aksjonen ble avblåst. Du trenger javascript for å se video. Politiets innsatsleder Ola Vigesdal Oftedal på stedet ble intervjuet om hendelsen like før aksjonen ble avblåst.

Mann med knivlignende gjenstand ble observert

– En mann er bevæpnet med kniv inne i sykehusbygget. Det er ingen som har kontroll på han. Politiet går gjennom bygget nå, opplyste pressevakt ved sykehuset, Gottfred Tunge, til NRK like før klokken 13.00.

Politiet bekreftet like etter at det pågikk en aksjon ved Stavanger universitetssykehus, men at ingen viste hvor mannen befant seg. De presiserte at de fikk melding om en mann med en knivlignende gjenstand.

Pressevakt ved Stavanger universitetssjukehus, Gottfred Tunge. Foto: Eirik Gjesdal / NRK

– Politiet fikk inn en melding klokken 12.20 at det skal ha blitt observert en person med en knivlignende gjenstand. Vi sendte flere patruljer til stedet. Foreløpig har vi ingen nye observasjoner av mannen, sier Bjørnsen.

Holdt beredskapsmøte

Like etter gikk sykehusledelsen i et beredskapsmøte for å finne ut hvordan de skulle håndtere situasjonen. Under hele aksjonen ble sykehuset drevet som normalt.

Bevæpnet politi står utenfor Stavanger Universitetssjukehus. Foto: Eirik Gjesdal / NRK

Politiet var utrustet med både hjelm og skjold i søket etter mannen, men det ble aldri gjort noen nye observasjoner av han. Politiet var på stedet med flere patruljer.

Etter at hele sykehuset var gjennomsøkt, valgte politiet å avslutte aksjonen.

– Saken etterforskes videre, opplyser politiet på Twitter.